答周允升留別
作者：趙蕃
朝代：宋

paragraphs: 客居江之南，未識衡嶽大。
長於想象中，便作登臨外。
南游悵不已，病目恍增快。
要窮山水原，靡問仙靈態。
鎸鑱雅未能，造物底不貸。
欣逢人中龍，一掃胸次隘。
偕爲青雲期，豈顧白眼怪。
多聞與多識，幾別復幾會。
籓籬我妄窺，根柢君有在。
自慚非孟嘉，直恐誤郭泰。
蕙蘭被餘薰，珠玉覺非對。
茲方賦歸來，與乃別所愛。
於今未深悲，後日當重慨。
江流固滔滔，山木亦旆旆。
煙霞既有疾，風月豈無債。
相與詠和平，無庸發噍殺。